DOI: 10.14457/tu.the.2023.751
title: ปัจจัยที่มีผลต่อการเลือกใช้บริการสินเชื่อกับธนาคารพาณิชย์ของประชากรที่อาศัยอยู่ในพื้นที่กรุงเทพมหานครและปริมณฑลในช่วงวัยทำงาน (ตั้งแต่อายุ 22-60 ปี)

description: เนื่องจากปริมาณความต้องการใช้สินเชื่อของประชากรไทยมีแนวโน้มสูงขึ้นอย่างต่อเนื่องในทุกปี ทั้งภาคธุรกิจและภาคครัวเรือน ทั้งนี้สืบเนื่องมาจากสถานการณ์โควิด 19 ที่ทำให้ทั้งภาคธุรกิจและภาคครัวเรือนได้รับผลกระทบ กล่าวคือ ภาคธุรกิจไม่สามารถดำเนินธุรกิจได้ตามปกติ ทำให้ขาดรายได้ ส่งผลให้ต้องควบคุมค่าใช้จ่ายต่าง ๆ ภายในกิจการ เช่น การลดเงินเดือนพนักงาน หรือการปลดพนักงานออกจากงาน เป็นต้น ส่งผลให้ชะลอการลงทุนต่าง ๆ ลง สำหรับภาคครัวเรือน เมื่อถูกลดเงินเดือน หรือปลดออกจากงาน ทำให้ขาดรายรับ ส่งผลให้ต้องระมัดระวังเรื่องการจับจ่ายใช้สอยลง โดยเมื่อสถานการณ์โควิดเริ่มคลี่คลายภาคธุรกิจเริ่มกลับมาดำเนินธุรกิจได้ตามปกติ ส่งผลให้เกิดการจ้างงานเพิ่มมากขึ้น ธุรกิจเริ่มลงทุนต่าง ๆ เพื่อขยายกิจการ ในขณะที่ผู้คนได้รับการว่าจ้างในการทำงานและเริ่มมีรายได้กลับมาตามปกติ ทำให้เริ่มมีการจับจ่ายใช้สอยมากยิ่งขึ้น เช่น การซื้อที่อยู่อาศัย ซื้อรถยนต์ ซื้อของต่าง ๆ เพื่อการอุปโภคและบริโภค เป็นต้น ด้วยเหตุนี้จึงทำให้ทั้งภาคธุรกิจและภาคครัวเรือนมีความต้องการใช้เงินมากยิ่งขึ้น ซึ่งส่งผลให้มีความต้องการใช้สินเชื่อเพิ่มขึ้นด้วยเช่นกัน งานวิจัยนี้มีวัตถุประสงค์เพื่อศึกษาปัจจัยที่มีผลต่อการเลือกใช้บริการสินเชื่อกับธนาคารพาณิชย์ ของประชากรที่อาศัยอยู่ในพื้นที่กรุงเทพมหานครและปริมณฑล ในช่วงวัยทำงาน (ตั้งแต่อายุ 22-60 ปี) โดยใช้ปัจจัยด้านส่วนประสมทางการตลาด ได้แก่ ปัจจัยด้านผลิตภัณฑ์และช่องทางการให้บริการ ปัจจัยด้านราคาและความสามารถในการแข่งขัน ปัจจัยด้านสถานที่ให้บริการ ปัจจัยด้านส่งเสริมการตลาด รวมถึงปัจจัยด้านประชากรศาสตร์ ได้แก่ เพศ อายุ การศึกษา และรายได้เฉลี่ย ที่ส่งผลต่อการตัดสินใจเลือกใช้บริการสินเชื่อกับธนาคารพาณิชย์ เพื่อประโยชน์ทั้งด้านวิชาการ และด้านบริหาร อีกทั้งเพื่อให้ธนาคารพาณิชย์ตระหนักถึงความสามารถในการแข่งขันกับคู่แข่ง ภาพลักษณ์และการให้บริการ สถานที่ให้บริการ รวมถึงการส่งเสริมการตลาด เพื่อทำให้ผู้ใช้บริการตัดสินใจเลือกใช้บริการสินเชื่อกับธนาคารพาณิชย์ โดยกลุ่มตัวอย่างคือผู้ที่อยู่ในช่วงวัยทำงาน (อายุตั้งแต่ 22-60 ปี) ที่เคยใช้บริการสินเชื่อกับธนาคารพาณิชย์อย่างน้อย 1 ครั้ง ภายในช่วง 3 ปีที่ผ่านมา ที่อาศัยหรือทำงานในพื้นที่กรุงเทพมหานครและปริมณฑล โดยผู้วิจัยใช้วิธีการเก็บรวบรวมข้อมูลจากกลุ่มตัวอย่างแบบเฉพาะเจาะจง ตั้งแต่วันที่ 16-29 กุมภาพันธ์ 2567 โดยใช้แบบสอบถามออนไลน์ ซึ่งมีผู้ตอบแบบสอบถามจำนวนทั้งหมด 401 คน ผลการวิจัยพบว่า ปัจจัยที่มีผลต่อการเลือกใช้บริการสินเชื่อกับธนาคารพาณิชย์ ของประชากรที่อาศัยอยู่ในพื้นที่กรุงเทพมหานครและปริมณฑล ในช่วงวัยทำงาน (ตั้งแต่อายุ 22-60 ปี) ได้แก่ ปัจจัยด้านผลิตภัณฑ์และช่องทางการให้บริการ ปัจจัยด้านด้านราคาและความสามารถในการแข่งขัน ปัจจัยด้านสถานที่ให้บริการ และปัจจัยด้านการส่งเสริมการตลาด ในส่วนของลักษณะประชากรศาสตร์ ผลการวิจัยพบว่าปัจจัยด้านเพศของกลุ่มตัวอย่าง ซึ่งเป็นเพศหญิงมีแนวโน้มเลือกใช้บริการสินเชื่อกับธนาคารพาณิชย์มากกว่าเพศชาย ส่วนปัจจัยด้านอายุ รายได้เฉลี่ย และระดับการศึกษาที่แตกต่างกันส่งผลต่อการตัดสินใจเลือกใช้บริการสินเชื่อกับธนาคารพาณิชย์ของกลุ่มวัยทำงาน (ตั้งแต่อายุ 22-60 ปี) ซึ่งอาศัยอยู่ในพื้นที่กรุงเทพมหานครและปริมณฑลไม่แตกต่างกัน ผู้วิจัยคาดว่าประโยชน์ที่จะได้รับจากการศึกษาในงานวิจัยนี้ จะช่วยทำให้ผู้ประกอบการสามารถนำผลการวิจัยครั้งนี้ ไปเป็นข้อมูลประกอบการตัดสินใจในกลยุทธ์ด้านการตลาด เพื่อสร้างภาพลักษณ์ที่ดี สร้างโอกาสในการแข่งขันกับธนาคารคู่แข่ง มีสถานที่บริการที่สร้างความประทับใจให้แก่ผู้มาใช้บริการ รวมถึงมีการส่งเสริมการตลาดที่สามารถดึงดูดให้ผู้ใช้บริการเลือกใช้บริการสินเชื่อกับธนาคารพาณิชย์นั้นได้ เพื่อรักษาฐานลูกค้าเดิมและสร้างฐานลูกค้าใหม่ ประกอบกับเพื่อเป็นการเพิ่มยอดขายและกำไรให้กับธนาคารพาณิชย์ในอนาคต